ธปท.ชี้หนี้ครัวเรือน ฉุดอสังหาฯภาคใต้
ธปท.เปิดผลสำรวจ อสังหาฯ ภาคใต้ยังเป็นขาลง หนี้ครัวเรือนกดดันกำลังซื้อ กังวลการผ่อนชำระหนี้
18 พ.ย. 2559

ธปท.เปิดผลสำรวจ อสังหาฯ ภาคใต้ยังเป็นขาลง หนี้ครัวเรือนกดดันกำลังซื้อ กังวลการผ่อนชำระหนี้ 
ธนาคารแห่งประเทศไทย (ธปท.) รายงานว่า ผลสํารวจดัชนีภาวะอสังหาริมทรัพยในภาคใต้ ที่สำรวจความเห็นผู้ประกอบการอสังหาริมทรัพย์ในภาคใต้ พบว่า ในช่วง 6 เดือนข้างหน้า ผู้ประกอบการอสังหาริมทรัพย์มีความเชื่อมั่นลดลง โดยดัชนีอยู่ที่ระดับ 40.5 ลดลงจาก 42.0 ในไตรมาสก่อนหน้า จากภาวะหนี้ครัวเรือนที่สูง ทำให้ความสามารถในการผ่อนชำระหนี้ของลูกค้าลดลง ประกอบกับสถาบันการเงินเข้มงวดในการพิจารณาสินเชื่อ ทั้งสินเชื่อที่ให้โครงการและผู้ซื้อ ทำให้ผู้ประกอบการไม่มีความเชื่อมั่นในการลงทุน
ทั้งนี้ ผู้ประกอบการเห็นว่าปัจจัยที่ช่วยให้ภาวะอสังหาริมทรัพย์ปรับตัวดีขึ้น คือ ภาวะเศรษฐกิจที่ดีขึ้นจะทําให้กําลังซื้อสูงขึ้นจากภาวะหนี้ครัวเรือนลดลง สถาบันการเงินควรลดความเข้มงวดในการพิจารณาสินเชื่อ และภาครัฐควรมีมาตรการ อาทิ มาตรการลดค่าธรรมเนียมการโอนและการจดจำนอง เพื่อกระตุ้นการตัดสินใจซื้อของผู้บริโภค รวมทั้งต้องมีการติดตามผลของ พ.ร.บ.ภาษีที่ดินและสิ่งก่อสร้างต่อราคาที่ดินและที่อยู่อาศัย
สำหรับภาวะอสังหาริมทรัพย์ภาคใต้ในไตรมาส 3 ปีนี้ พบว่า กําลังซื้อโดยรวมในภาคใต้ที่ยังต่ำแม้จะมีความต้องการซื้อที่อยู่อาศัย ทำให้โครงการใหม่เกิดขึ้นไม่มาก ส่วนใหญ่เป็นโครงการบ้านแนวราบ ส่วนอาคารชุดผู้ประกอบการยังคงชะลอการลงทุน โดยปริมาณการขอจดทะเบียนอาคารชุดของภาคใต้ไตรมาส 3 ลดลงจากไตรมาสก่อนถึง 31.8% รวมทั้งผู้ประกอบการส่วนใหญ่มีการชะลอลงทุนซื้อที่ดิน